**Vendim nr. 63 datë 29.04.2020**

Kolegji i Gjykatës Kushtetuese të Republikës së Shqipërisë, i përbërë nga:

Vitore Tusha, Anëtare e Gjykatës Kushtetuese

Fiona Papajorgji, Anëtare e “ “

Elsa Toska, Anëtare e “ “

në datën 29.04.2020 mori në shqyrtim paraprak kërkesën me nr. 63Akti, që i përket:

**KËRKUESE: GJYKATA E APELIT KORÇË**

**OBJEKTI: Shfuqizimi si të papajtueshme me Kushtetutën e Republikës së Shqipërisë i pikave 1 dhe 3 të nenit 453 të Kodit të Procedurës Penale.**

**BAZA LIGJORE:** Neni 34 i Kushtetutës së Republikës së Shqipërisë; ligji nr.8577, datë 10.02.2000 “Për organizimin dhe funksionimin e Gjykatës Kushtetuese të Republikës së Shqipërisë”, i ndryshuar.

Kolegji i Gjykatës Kushtetuese (Kolegji), pasi shqyrtoi kërkesën, dokumentet shoqëruese dhe diskutoi çështjen në tërësi,

**V Ë R E N:**

**I**

1. Gjykata e Rrethit Gjyqësor Pogradec, me vendimin nr. (2)-1, datë 07.01.2015, ndër të tjera, ka vendosur të deklarojë fajtor shtetasin E.Sh. për kryerjen e veprës penale “Prodhimi dhe shitja e narkotikëve”, parashikuar nga neni 283/2 i Kodit Penal (KP) dhe dënimin e tij me 8 (tetë) vjet burgim (sipas dispozitivit të vendimit të gjykatës).

2. Gjykata e Apelit Korçë, me vendimin nr. 224, datë 02.07.2015, ndër tjera, ka vendosur prishjen e vendimit të mësipërm të Gjykatës së Rrethit Gjyqësor Pogradec dhe pushimin e çështjes në ngarkim të shtetasit E.Sh. për kryerjen e veprës penale “Prodhimi dhe shitja e narkotikëve”, parashikuar nga neni 283/2 i KP-së (sipas dispozitivit të vendimit të gjykatës.

3. Kolegji Penal i Gjykatës së Lartë, me vendimin nr. 00-2017-583 (113), datë 12.07.2017, ndër të tjera, ka vendosur prishjen e vendimit nr. 224, datë 02.07.2015 të Gjykatës së Apelit Korçë dhe lënien në fuqi të vendimit nr. (2)-1, datë 07.01.2015 të Gjykatës së Rrethit Gjyqësor Pogradec.

4. Mbi bazën e këtyre vendimeve, rezulton se shtetasi E.Sh. është ekstraduar nga shteti grek dhe në vijim ka paraqitur kërkesë për rishikimin e vendimit penal të formës së prerë, si dhe rigjykimin e kësaj çështjeje, duke pretenduar se ka qenë gjykuar në mungesë gjatë gjykimit në Gjykatën e Lartë.

5. Gjykata e Rrethit Gjyqësor Pogradec në dhomë këshillimi, me vendimin nr. 486 (166), datë 27.05.2019, ka vendosur rrëzimin e kërkesës për rishikim si të pabazuar në prova dhe në ligj, për shkak se gjykata e shkallës së parë nuk ka kompetencë të rishikojë vendimet e Gjykatës së Lartë, si dhe personave që ekstradohen duhet t’u njihet në vendimin e ekstradimit të autoriteteve të drejtësisë së huaj rishikimi i vendimeve në mënyrë të shprehur.

6. Pas ankimit të bërë nga shtetasi E.Sh. Gjykata e Apelit Korçë, me vendimin nr. s’ka, datë 17.01.2020, ka vendosur: “*Pezullimin e gjykimit të çështjes penale nr. 93 regj. Them, datë regj. 01.07.2019 që i përket kërkuesit E.Sh. në Gjykatën e Apelit Korçë. Dërgimin e çështjes në Gjykatën Kushtetuese, pasi çmon se neni 453 pikat 1 dhe 3 të Kodit të Procedurës Penale, vijnë në kundërshtim me nenin 34 të Kushtetutës.”.*

7. Sipas ligjit nr.35/2017 “Për disa shtesa dhe ndryshime në ligjin nr. 7906, datë 21.03.1995 “Kodi i Procedurës Penale” (në vijim KPP), neni 453, pikat 1 dhe 3 të kundërshtuara nga gjykata referuese kanë këtë përmbajtje: *“1. Kërkesa e rishikimit shqyrtohet nga gjykata e shkallës së parë që ka dhënë vendimin në dhomën këshillimit, pa praninë e palëve*. [...] *3. Kur kërkesa pranohet, gjykata vendos dërgimin e çështjes për rigjykim nga një tjetër trup gjykues i së njëjtës gjykatë ose në gjykatën e apelit, kur kërkesa është bërë vetëm kundër vendimit të saj. Kundër vendimit nuk lejohet ankim.”.*

**II**

8. ***Kërkuesja, Gjykata e Apelit Korçë,*** në kërkesën e paraqitur përpara Gjykatës Kushtetuese, pretendon se Kushtetuta duke theksuar se rigjykimi vendoset nga një gjykatë më e lartë, referon një gjykatë të një shkalle më të lartë se ajo që ka dhënë vendimin e dënimit, për të cilën kërkohet rigjykimi/rishikimi. Gjykata e Rrethit Gjyqësor Pogradec, duke rrëzuar kërkesën e shtetasit E.Sh., ka disponuar për kushtet dhe kriteret e rishikimit të një vendimi të Gjykatës së Lartë. Në vlerësimin e Gjykatës së Apelit Korçë, kjo situatë, e krijuar nga ky parashikim ligjor, bie në kundërshtim me parimin se pushteti gjyqësor ushtrohet i shkallëzuar, sipas kontrollit të vendimeve gjyqësore të gjykatave më të ulëta nga gjykatat më të larta, sanksionuar në nenin 135 të Kushtetutës.

**III**

**Vlerësimi i Kolegjit**

1. *Për legjitimimin e kërkueses*

 9. Neni 145/2 i Kushtetutës njeh të drejtën gjyqtarëve që në çdo fazë të gjykimit, kur ata çmojnë se ligjet vijnë në kundërshtim me Kushtetutën, të mos i zbatojnë ato, duke vendosur pezullimin e çështjes dhe dërgimin e saj Gjykatës Kushtetuese. Kjo dispozitë është konkretizuar në nenin 68 të ligjit nr.8577, datë 10.02.2000 “Për organizimin dhe funksionimin e Gjykatës Kushtetuese të Republikës së Shqipërisë”, të ndryshuar, (ligji nr.8577/2000).

10. Gjykata ka vlerësuar se që të legjitimohet gjykata referuese për inicimin e kontrollit incidental të normës ligjore për papajtueshmëri me Kushtetutën, duhet që gjatë procesit gjyqësor: (i) të ketë përcaktuar/identifikuar ligjin që do të zbatohet për zgjidhjen e çështjes konkrete; (ii) të parashtrojë arsye serioze për antikushtetutshmërinë e këtij ligji, duke referuar në normat ose parimet konkrete të Kushtetutës; (iii) të ketë krijuar bindjen se gjykimi nga ajo nuk mund të përfundojë në mënyrë të pavarur nga gjykimi në Gjykatën Kushtetuese; (iv) të ketë hetuar nëse ka dispozita të tjera për të zgjidhur çështjen në gjykim dhe, nëse arrin në konkluzionin se ky është ligji i vetëm të cilit duhet t’i referohet për zgjidhjen e çështjes, të bëjë të gjitha përpjekjet për ta interpretuar atë në përputhje me Kushtetutën (*shih vendimin nr.26, datë 22.05.2015 të Gjykatës Kushtetuese*)*.*

11. Kriteret e përcaktuara nga jurisprudenca kushtetuese duhen vlerësuar si kumulative, në kuptimin që ato duhet të plotësohen njëkohësisht, çfarë nënkupton se gjykata referuese duhet të evidentojë jo vetëm objektin, por edhe standardin kushtetues të cenuar në funksion të inicimit të gjykimit kushtetues, pra jo vetëm normën ligjore, por edhe parimet ose standardet kushtetuese që ajo cenon në rast se zbatohet për zgjidhjen e çështjes. Në këtë vështrim, mjafton mosplotësimi i vetëm njërit prej kritereve kushtetuese që kërkuesi të mos legjitimohet për vënien në lëvizje të gjykimit kushtetues (*shih vendimin nr.8, datë 07.02.2017 të Gjykatës Kushtetuese*).

12. Kolegji, përpara se të shprehet për legjitimimin e kërkueses, bazuar në standardet e mësipërme, vlerëson të evidentojë ndryshimet ligjore të institutit të rishikimit, si mjet i jashtëzakonshëm ankimi, me anë të të cilit kërkohet rishikimi i një vendimi gjyqësor të formës së prerë.

13*.* Me ndryshimet e dispozitave të KPP-së, në të cilat parashikohet instituti i rishikimit të vendimit penal të formës së prerë, rishikimi kalon në dy faza: Në fazën e parë, kompetente *për shqyrtimin e kërkesës për rishikimin* e vendimit penal të formës së prerë, është gjykata e shkallës së parë, e cila vlerëson kushtet e pranueshmërisë në dhomën e këshillimit pa praninë e palëve. Në këtë fazë ajo zbaton rregullat e përcaktuara në nenin 453 të KPP-së, por edhe kontrollon ekzistencën e rasteve të rishikimit referuar në nenin 450/1 të KPP-së. Në fazën e dytë, gjykata e caktuar për *rigjykimin e çështjes si gjykatë kompetente* mund të jetë gjykata e shkallës së parë ose e apelit, në varësi të vendimit që kërkohet të rishikohet. Kjo gjykatë gjatë gjykimit të rishikimit u referohet dispozitave të gjykimit të shkallës së parë, sipas nenit 455 të KPP-së, dhe merr vendimin sipas nenit 456 të KPP-së.

14. Po ashtu, kjo Gjykatë, gjatë jurisprudencës së saj, ka theksuar se kërkesa për rishikim përfaqëson një formë të veçantë ankimi, një mjet të jashtëzakonshëm, me anë të të cilit kërkohet rishikimi i një vendimi të formës së prerë të gjykatës. Nëpërmjet këtij mjeti ankimi mund të hapet një gjykim i mbyllur në mënyrë përfundimtare nga gjykata. Kërkesa për rishikim ushtrohet për shkaqe që qëndrojnë jashtë procesit të themelit, që do të thotë për fakte, prova, rrethana ose ngjarje, për të cilat pala nuk kishte dijeni, nuk kishin ndodhur ose nuk ishin vërtetuar gjatë procesit gjyqësor dhe që kanë ndikuar në dhënien e vendimit në fjalë. Duke qenë një mjet i jashtëzakonshëm, pasi ka për objekt një vendim gjyqësor të formës së prerë, me autoritetin e gjësë së gjykuar, pala e interesuar mund të kërkojë rishikimin e një vendimi gjyqësor vetëm për një numër të kufizuar shkaqesh, të parashikuara shprehimisht nga dispozitat procedurale përkatëse (*shih vendimin nr.17, datë 24.03.2014 të Gjykatës Kushtetuese*).

15. Duke iu kthyer rastit konkret, Kolegji konstaton se bazuar në materialet e dosjes gjyqësore, dërguar kësaj Gjykate, dhe vendimit për pezullimin e gjykimit të çështjes, rezulton se me vendimin nr. 486 (166), datë 27.05.2019 të Gjykatës së Rrethit Gjyqësor Pogradec është vendosur rrëzimi i kërkesës për rishikimin e vendimit penal nr. 00-2017-583 (113), datë 12.07.2017 të Kolegjit Penal të Gjykatës së Lartë, me arsyetimin se kërkesa për rishikim është e pabazuar në ligj, për shkak se gjykata e shkallës së parë nuk ka kompetencë të rishikojë një vendim të Gjykatës së Lartë. Gjykata referuese është vënë në lëvizje mbi ankimin e shtetasit E.Sh. ndaj vendimit të rrëzimit të kërkesës për rishikim.

16. Nga sa më sipër, gjykata referuese ndodhet në fazën që do të shqyrtojë ankimin ndaj vendimit të Gjykatës së Rrethit Gjyqësor Pogradec, në lidhje me ligjshmërinë e shkaqeve të mospranimit të kërkesës për rishikimin e vendimit penal të formës së prerë, sipas përcaktimeve ligjore të nenit 450 të KPP-së dhe, gjithashtu, dispozitave procedurale që rregullojnë gjykimin në apel. Për pasojë,dispozitat e kundërshtuara nga ana e gjykatës referuese, pra neni 453, pikat 1 dhe 3 të KPP-së, nuk përcakton rregullat procedurale të detyrueshme për t’u zbatuar nga gjykata e apelit për zgjidhjen e çështjes konkrete, pasi ato zbatohen nga gjykata që vihet në lëvizje për shqyrtimin e kërkesës për rishikim, në rastin konkret gjykata e shkallës së parë. Në këtë kuptim, gjykata referuese nuk ka identifikuar lidhjen e drejtpërdrejtë mes dispozitës së kundërshtuar dhe zgjidhjes së çështjes konkrete. Ajo nuk ka arritur të provojë se gjykimi që ka nisur nuk mund të përfundojë pa i dhënë përgjigje çështjes së kushtetutshmërisë së normës nga ana e Gjykatës Kushtetuese dhe se dispozita e kundërshtuar e pengon gjykatën referuese për zgjidhjen e çështjes konkrete objekt gjykimi para saj.

17. Kolegji sjell në vëmendje se të njëjtin qëndrim kanë mbajtur edhe më parë Kolegjet e kësaj Gjykate në lidhje me kërkesa të ngjashme të paraqitura përpara saj (*shih vendimin nr.2/2020 të Kolegjit të Gjykatës Kushtetuese*).

18. Kolegji, bazuar në sa më sipër, vlerëson se gjykata referuese nuk plotëson kriteret e legjitimimit, në kuptim të nenit 145/2 të Kushtetutës dhe nenit 68 të ligjit nr.8577, datë 10.02.2000 “Për organizimin dhe funksionimin e Gjykatës Kushtetuese të Republikës së Shqipërisë”, ndaj kërkesa nuk mund të pranohet për shqyrtim në seancë plenare.

**PËR KËTO ARSYE,**

Kolegji i Gjykatës Kushtetuese të Republikës së Shqipërisë, në bazë të neneve 31 dhe 31/a të ligjit nr.8577, datë 10.02.2000 “Për organizimin dhe funksionimin e Gjykatës Kushtetuese të Republikës së Shqipërisë”, të ndryshuar.

**V E N D O S I:**

Moskalimin e çështjes për shqyrtim në seancë plenare.